Document ID: 32006D0859

KOMISIJAS LĒMUMS
(2006. gada 28. novembris),
ar ko Maltai piešķir atkāpi no dažiem noteikumiem Eiropas Parlamenta un Padomes Direktīvā 2003/54/EK
(izziņots ar dokumenta numuru K(2006) 5642)
(Autentisks ir tikai teksts angļu valodā)
(2006/859/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 26. jūnija Direktīvu 2003/54/EK par kopīgiem noteikumiem attiecībā uz elektroenerģijas iekšējo tirgu un par Direktīvas 96/92/EK atcelšanu (1) un jo īpaši tās 26. panta 1. punktu,
ņemot vērā Maltas 2005. gada 15. novembrī iesniegto pieteikumu,
pēc dalībvalstu informēšanas par pieteikumu,
tā kā:
(1)
Malta 2005. gada 15. novembrī iesniedza Komisijai pieteikumu, lūdzot uz nenoteiktu laiku piešķirt atkāpi no Direktīvas 2003/54/EK IV nodaļas noteikumiem un no tās 20. panta 1. punkta un 21. panta 1. punkta. Minētās direktīvas 26. panta 1. punktā skaidri paredzētas tiesības iesniegt šādu pieteikumu.
(2)
Saskaņā ar Direktīvas 2003/54/EK 26. panta 2. punktā iekļauto definīciju Malta atbilst “mazas, izolētas sistēmas” statusam. Saskaņā ar minēto noteikumu “maza, izolēta sistēma” ir jebkura sistēma, kuras patēriņš 1996. gadā bija mazāks par 3 000 GWh un kurā mazāk nekā 5 % no gada patēriņa iegūst no savienojuma ar citām sistēmām. Maltā 1996. gadā patērēja 1 695 GWh. Maltā ir izolēta, ar citām elektrosistēmām nesavienota elektrosistēma, un minētās atkāpes ir lūgts piešķirt uz laiku, kamēr tā paliek izolēta.
(3)
Pieteikumam pievienotie dokumenti sniedz pietiekamus pierādījumus par to, ka patlaban ir neiespējami vai nelietderīgi sasniegt mērķi izveidot konkurētspējīgu elektroenerģijas tirgu, ņemot vērā salas elektroenerģijas tirgus apjomu un struktūru. Šādos apstākļos tirgus tūlītēja atvēršana izraisītu ievērojamas problēmas, jo īpaši saistībā ar elektroapgādes drošību, un radītu lielākas izmaksas patērētajiem. Turklāt nav arī pārvades sistēmas, tāpēc nevar izraudzīties tās operatoru, un sakarā ar to, ka piegādes jomā nav konkurences, trūkst pietiekama pamatojuma Direktīvas 2003/54/EK prasībām attiecībā uz trešo personu pieeju sadales sistēmām.
(4)
Pēc Maltas pieteikumā izklāstīto iemeslu izskatīšanas Komisija ir pārliecināta, ka atkāpe un tās piemērošanas nosacījumi nebūs šķērslis Direktīvas 2003/54/EK mērķu iespējamai sasniegšanai.
(5)
Tāpēc jāpiešķir Maltas pieprasītā atkāpe.
(6)
Lai gan Maltas pieteikumā sniegts patiess pašreizējās situācijas apraksts, tajā nav ņemta vērā iespējamā tehnoloģiju attīstība vidējā un ilgā termiņā, kuru laikā var notikt būtiskas pārmaiņas. Tāpēc situācija regulāri jāuzrauga,
IR PIEŅĒMUSI ŠO LĒMUMU.
1. pants
Maltai piešķir atkāpi no Direktīvas 2003/54/EK IV nodaļas, 20. panta 1. punkta un 21. panta 1. punkta.
2. pants
Komisija var anulēt atkāpi, ja Maltas elektroenerģijas nozarē notiek būtiskas pārmaiņas.
Tāpēc Malta uzrauga elektroenerģijas nozares attīstību un ziņo Komisijai par visām būtiskajām pārmaiņām šajā nozarē, jo īpaši informējot par jaunām ražošanas atļaujām, jaunpienācējiem tirgū un jauniem infrastruktūras plāniem, kuru rezultātā var būt vajadzīga atkāpes pārskatīšana.
Turklāt Malta reizi divos gados iesniedz Komisijai vispārēju ziņojumu, pirmo nosūtot ne vēlāk kā 2008. gada 31. decembrī. Ziņojumos izklāsta tarifu noteikšanas un cenu veidošanas politiku, kā arī pasākumus, kas veikti patērētāju interešu aizsardzībai, ņemot vērā atkāpi.
3. pants
Šis lēmums ir adresēts Maltas Republikai.
Briselē, 2006. gada 28. novembrī

Labels: 18
15
14